BG Официален вестник на Европейския съюз L 14/6

РЕГЛАМЕНТ (ЕС) 2018/78 НА КОМИСИЯТА

от 16 януари 2018 година

за изменение на приложения II и III към Регламент (ЕО) № 396/2005 на Европейския парламент и на Съвета относно максимално допустимите граници на остатъчни вещества от 2-фенилфенол, бенсулфурон-метил, диметахлор и луфенурон във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него,

като има предвид, че:

(1) Максимално допустимите граници на остатъчни вещества (МДГОВ) за 2-фенилфенол са определени в приложение II към Регламент (ЕО) № 396/2005. МДГОВ за диметахлор и луфенурон са определени в част А от приложение III към посочения регламент. Досега не са били определяни МДГОВ за бенсулфурон-метил.

(2) Европейският орган за безопасност на храните, наричан по-долу „Органът“, предостави обосновано становище относно преразглеждането на съществуващите МДГОВ за 2-фенилфенол в съответствие с член 12, параграф 1 от Регламент (ЕО) № 396/2005 (2). Той предложи да се измени определението за остатък за растителни продукти и препоръча намаляване на МДГОВ за мускули, мазнина, черен дроб и бъбрек от свине, говеда и еднокопитни, както и за мляко от едър рогат добитък и коне. Органът стигна до заключението, че по отношение на МДГОВ за цитрусови плодове липсва част от информацията и че е необходимо допълнително разглеждане от лицата, отговарящи за управлението на риска. Тъй като не съществува риск за потребителите, МДГОВ за този продукт следва да бъде включена в приложение II към Регламент (ЕО) № 396/2005 с настоящата ѝ стойност или със стойността, установена от Органа. По отношение на МДГОВ за круши определената по Кодекс алиментариус МДГОВ е безопасна за потребителите. Поради това е целесъобразно да се определи МДГОВ за круши със същата стойност.

(3) Органът предостави обосновано становище относно съществуващите МДГОВ за бенсулфурон-метил в съответствие с член 12, параграф 1 от Регламент (ЕО) № 396/2005 (3). Той препоръча повишаване или запазване на съществуващите стойности на МДГОВ.

(4) Органът предостави обосновано становище относно съществуващите МДГОВ за диметахлор в съответствие с член 12, параграф 1 от Регламент (ЕО) № 396/2005 (4). Той препоръча повишаване или запазване на съществуващите стойности на МДГОВ.

(5) Органът предостави обосновано становище относно съществуващите МДГОВ за луфенурон в съответствие с член 12, параграф 1 от Регламент (ЕО) № 396/2005 (5). Той предложи да се измени определението за остатък за всички продукти и препоръча намаляване на МДГОВ за цитрусови плодове, семкови плодове, череши (сладки), сливи, трапезно грозде, винено грозде, смокини, райска ябълка, киви, картофи, домати, сладки пиперки, краставици, тиквички и соя. За други продукти той препоръча повишаване или запазване на съществуващите МДГОВ. Той стигна до заключението, че липсва част от информацията по отношение на МДГОВ за кайсии, праскови, ягоди, корнишони, полска салата/кълнова салата, маруля, къдрава листна ендивия/широколистна ендивия, кресон и други кълнове, земен кресон, рукола, червен синап и бейби култури (в т.ч. видове от рода Brassica), черен дроб и бъбрек от свине, едър рогат добитък, овце, кози и еднокопитни и черен дроб от домашни птици и че се изисква допълнително разглеждане от органите за управление на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани; при това преразглеждане ще се вземе предвид информацията, налична в периода от две години след датата на публикуване на настоящия регламент.

(6) По отношение на продукти, за които употребата на въпросния продукт за растителна защита не е разрешена и за които не съществуват стойности, при които вносът е допустим, нито има МДГОВ по Кодекс алиментариус (CXL), МДГОВ следва да бъдат определени на конкретната граница на определяне или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(7) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои от границите на определяне. По отношение на някои вещества тези лаборатории заключиха, че промените в техническо отношение изискват определяне на специални граници на определяне за някои стоки.

(8) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(9) В рамките на Световната търговска организация бяха проведени консултации относно новите МДГОВ с търговските партньори на Съюза и техните становища бяха взети под внимание.

(10) Поради това Регламент (ЕО) № 396/2005 следва да бъде съответно изменен.

(11) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(12) Следва да се предвиди разумен срок преди прилагането на изменените МДГОВ, за да могат държавите членки, трети държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2

Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били законно произведени преди 8 август 2018 г.

Член 3

Настоящият регламент влиза в сила на двадесетия ден след деня на публикуването му в Official Journal of the European Union.

Той се прилага от 8 август 2018 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 16 януари 2018 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for 2-phenylphenol according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества (МДГОВ) за 2-фенилфенол в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(1):4696.

(3) Европейски орган за безопасност на храните; Reasoned opinion on the review of the existing maximum residue levels for bensulfuron-methyl according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества (МДГОВ) за бенсулфурон-метил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2016;14(10):4596.

(4) Европейски орган за безопасност на храните; Reasoned opinion on the review of the existing maximum residue levels for dimethachlor according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества (МДГОВ) за диметахлор в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2016;14(11):4632.

(5) Европейски орган за безопасност на храните; Reasoned opinion on the review of the existing maximum residue levels for lufenuron according to Article 12 of Regulation (ЕС) № 396/2005 (Обосновано становище относно преразглеждането на съществуващите максимално допустими граници на остатъчни вещества (МДГОВ) за луфенурон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2017;15(1):4652.